ไตรรงค์ระบุ‘คอร์รัปชัน’ทำแข่งขันตก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ไตรรงค์สั่งหน่วยงานราชการแก้ไขปัญหาคอร์รัปชัน หวั่นเป็นอุปสรรคการเพิ่มขีดความสามารถแข่งขันเอกชน 
นายไตรรงค์ สุวรรณคีรี รองนายกรัฐมนตรีด้านเศรษฐกิจ เปิดเผยว่า ขณะนี้ไทยยังมีอุปสรรคในการแข่งขันของภาคเอกชน โดยเฉพาะการแก้ไขปัญหาคอร์รัปชัน ซึ่งในการประชุมอาเซียน ซัมมิต ที่ประเทศเวียดนาม ในวันที่ 79 เม.ย.นี้ ประเทศไทยยังไม่สามารถลงนามกับ 6 ประเทศอาเซียนได้ เนื่องจากยังไม่มีความพร้อมในการพัฒนาระบบ Asian Single Window หรือความตกลงว่าด้วยการอำนวยความสะดวกด้านศุลกากร ณ จุดเดียว ในการตรวจปล่อยสินค้าระหว่างประเทศ 
ทั้งนี้ การทำระบบศุลกากรจุดเดียว จะลดต้นทุนการส่งออกนำเข้า เพราะดำเนินการด้วยระบบ Electronic Logistic ได้อย่างแท้จริง ดังนั้นจึงได้สั่งการให้หน่วยงานที่เกี่ยวข้อง โดยเฉพาะกรมศุลกากรศึกษาปัญหาดังกล่าวเพื่อให้ไทยสามารถปรับปรุงระบบ Asian Single Window และลงนามร่วมกับประเทศในอาเซียนโดยเร็ว
นายไตรรงค์ กล่าวว่า ที่ผ่านมาธนาคารโลกจัดอันดับเรื่อง Doing Bussiness ซึ่งประเทศไทยมีอันดับเพิ่มขึ้นอย่างต่อเนื่อง โดยในปีนี้ขยับมาอยู่ที่ระดับ 12 จาก 183 ประเทศ 
อย่างไรก็ตาม รัฐบาลไม่ได้ตั้งเป้าที่จะเพิ่มอันดับ Doing Bussiness ว่าจะต้องเป็นเท่าไร แต่ได้กำชับให้ทุกหน่วยงานราชการดูแลกฎระเบียบของรัฐที่อาจเป็นอุปสรรคต่อเอกชนให้ดีที่สุด ซึ่งทางธนาคารโลกได้มีการระบุ 10 ดัชนีชี้วัด 10 ด้านที่อาจเป็นอุปสรรคต่อการทำการค้าการลงทุนของเอกชนได้ เช่น การเริ่มต้นธุรกิจ การขออนุญาตก่อสร้าง การจ้างงาน เป็นต้น